KTB เร่งแก้ปัญหาโอนเงินข้ามประเทศ หวังช่วยผู้ประสบภัย “เขื่อนลาวแตก” ด่วน!
KTB เร่งแก้ปัญหาโอนเงินข้ามประเทศ หวังช่วยผู้ประสบภัย “เขื่อนลาวแตก” ด่วน!
25 ก.ค. 2561

สืบเนื่องจากวานนี้ (24 ก.ค.) เกิดเหตุการณ์เขื่อนเซเปียน-เซน้ำน้อย เมืองปากซอง แขวงจำปาสักแตก ทำให้มีปริมาณน้ำมหาศาลไหลออกจากเขื่อน ไหลเข้าท่วมเมืองสนามไซย แขวงอัตตะปือ ส่งผลให้มีผู้สูญหายและเสียชีวิต รวมทั้งสูญเสียทรัพย์สินเป็นจำนวนมาก
โดยล่าสุดวันนี้ (25 ก.ค.) สถานเอกอัครราชทูต ณ เวียงจันทน์ สาธารณรัฐประชาธิปไตยประชาชนลาว ได้ออกหนังสือเชิญชวนร่วมบริจาคเงินช่วยเหลือผู้ประสบภัยน้ำท่วม ในแขวงอัตตะปือและแขวงจำปาสัก ผ่านบัญชีธนาคารกรุงไทย สาขานครหลวงเวียงจันทน์ ชื่อบัญชี Royal Thai Embassy – Donation เลขที่บัญชี 945-1-03115-4 แต่พบว่าไม่สามารถบริจาคได้ เนื่องจากไม่มีเลขที่บัญชีนี้อยู่ในระบบ

ทั้งนี้มีรายงานถึงสาเหตุที่โอนเงินจากประเทศไทยเข้าบัญชีธนาคารกรุงไทย สาขานครหลวงเวียงจันทน์ไม่ได้ เนื่องจากเป็นการโอนเงินระหว่างประเทศ โดยขณะนี้ธนาคารอยู่ระหว่างการประสานงานหน่วยงานที่เกี่ยวข้องเพื่ออำนวยความสะดวกในการทำธุรกรรมการโอนเงินบริจาคไปยังผู้รับบริจาคในต่างประเทศ หากมีความคืบหน้าจะแจ้งให้ทราบเพิ่มเติม